Un fost învăţător din comuna gorjeană Runcu s-a spânzurat marţi de clanţa uşii pentru că suferea de cancer. Drama familiei fostului dascăl este cu atât mai mare cât Serviciul de Medicină Legală Gorj a constatat în urma necropsiei că bărbatul învinsese boala. În urmă cu câțiva ani, Nicolae Sârbu, de 60 de ani, fusese diagnosticat cu cancer şi intrase în depresie. Medicii care au efectuat necropsia bărbatului au descoperit că acesta învinsese boala și că se vindecase de cancer. Adrian Câmpeanu, primarul comunei Runcu, crede că, dacă bărbatul ar fi aflat la timp că învinsese în lupta cu cancerul, acesta nu ar mai fi recurs la gestul extrem. Soţia lui Nicolae Sârbu, învăţătoare şi ea, suferă de o boală gravă. Întreaga comunitate regretă acum cele întâmplate, fostul învățător și soția sa activând și în cadrul Ansamblului „Maria Lătărețu“ din localitate.

Familie model, măcinată de boală

Ex-dascălul va fi înmormântat astăzi la cimitirul din satul Dobriţa. „O familie de cadre didactice. Au fost peste 30 de ani în slujba învăţământului. Este o dramă pentru toată lumea. Ei se ocupau şi de şcoală, şi de ansamblul de acolo. Participau la evenimentele cultural-artistice ale comunei. Acum medicii legişti au constatat că nu mai existau urme de cancer şi că învinsese boala. El nu a ştiut. A intrat într-o depresie puternică din cauza bolii şi s-a adâncit în ea. Dacă ar fi ştiut că nu mai era bolnav cu siguranţă că nu se mai ajungea în această situaţie. Este regretabil ceea ce s-a întâmplat şi toată lumea a rămas descumpănită pentru că ştia cât a luptat cu boala. Tristeţea este cu atât mare cu cât avea şanse să mai fie în viaţă şi acum, dacă boala dăduse înapoi“, a declarat Adrian Câmpeanu, primarul din Runcu.